De piskede

De piskede/Vest for Rio Grande må ikke forveksles med Hallbings bok Rio Grande

De piskede er en norsk roman, utgitt som bok nummer 20 i den 83 bind store serien om western-helten og US-marshalen Morgan Kane. Boka ble lansert i 1968, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 364 og kostet tre kroner og femti øre. Boka var imidlertid ikke helt ny da den ble lansert i Kane-serien. De piskede var en omarbeidet versjon av en av de første Kane-historiene Hallbing hadde forfattet, og i 1965 hadde fått utgitt på Romanforlaget - da med tittelen Vest for Rio Grande. I nyere utgivelser har også boka fått tilbake denne opprinnelige tittelen

For å få kronologien sånn noenlunde på plass i Kanes liv og serien er han i den nye, bearbeidede versjonen plassert som U.S. Marshal. Han dukker, som han ofte gjør, opp forfylla og elendig, med promille i blodet og savnet etter Linda i bakhjernen. Men uten at noen skjeler til HMS-hensyn sendes han nådeløst på oppdrag: En bande i Mexico kidnapper døtrene til rikfolk og forlanger løsepenger. Bandens mest hensynsløse viser seg å være oppfostret med tortur i det amerikanske statsfengselet i Sonora, der kriminalomsorgen åpenbart ikke har vært helt patent. Med fengselstortur som referanseramme herjer «de piskede» i Mexico med råskap - og pisk. Kane går undercover og infiltrerer banden, men får et megaproblem da de tar hans marshalkamerat og -kollega Ed Zackary til fange... Kane dreper revolvermennene Babe Lago og Clay Sanderson pluss tre til. Han ligger med Trace Miller og Catherine Taylor og er på nippet til å ligge med Rita Marco.

Mottagelsen av boka 
De piskede kom ut før Bladkompaniets Kane-serie var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an et par år senere måtte De piskede trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Etter hvert kom De piskede på flere språk. I 1972 kom den i England på Corgi Books som Ransom, samme året i Sverige på B. Wahlströms Bokförlag som På blodigt spår. I 1973 kom den i Danmark på Winther som De piskede og i 1975 i Finland på Otava som Ruoskitut. Også Island fikk sin utgave: Strokufangarnir.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet De piskede i et dobbeltbind, i bok nr. 18, sammen med Galge-ekspressen. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom De piskede i 2004 som bok 34 i bind 33–34. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå hadde boka fått igjen sitt opprinnelige navn, Vest for Rio Grand, og ble utgitt som i 2010 som bok nt. 16 i serien. en utgivelse som året etter ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Den nye tittelen og plasseringen som bok 16 i serien er også beholdt i senere utgivelser, som i Cappelen Damms lydbokversjon fra 2019, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 128–129.

Norske romaner
Morgan Kane
Bøker fra 1968